b'\n_START_ARTICLE_\nMobira\n_START_SECTION_\nV\xc4\x93sture\n_START_PARAGRAPH_\n1979. gad\xc4\x81 Somijas daudznozaru uz\xc5\x86\xc4\x93mums Nokia un elektronikas ra\xc5\xbeot\xc4\x81js Salora dibin\xc4\x81ja kopuz\xc5\x86\xc4\x93mumu Mobira Oy, kur\xc4\x81 abi uz\xc5\x86\xc4\x93mumi apvienoja savas radiotelefonu iestr\xc4\x81des._NEWLINE_Mobira s\xc4\x81ka izstr\xc4\x81d\xc4\x81t mobilos telefonus un b\xc4\x81zes stacijas jaunajam NMT standartam, kur\xc5\xa1 Zviedrij\xc4\x81 s\xc4\x81ka darboties 1981. gad\xc4\x81, bet Somij\xc4\x81 \xe2\x80\x94 1982. gada pavasar\xc4\xab._NEWLINE_1982. gad\xc4\x81 Nokia no Salora \xc4\xabpa\xc5\xa1nieka ku\xc4\xa3u b\xc5\xabv\xc4\x93t\xc4\x81ja Hollming nopirka Mobira kapit\xc4\x81lda\xc4\xbcas, t\xc4\x81d\xc4\x93j\xc4\x81di ieg\xc5\xabstot pilnu kontoli p\xc4\x81r to._NEWLINE_Mobira Oy 1984. gad\xc4\x81 p\xc4\x81rd\xc4\x93v\xc4\x93ts par Nokia-Mobira Oy._NEWLINE_1984. gad\xc4\x81 Nokia-Mobira kop\xc4\x81 ar ASV uz\xc5\x86\xc4\x93mumu Tandy Corporation, kuram pieder\xc4\x93ja tirdzniec\xc4\xabbas t\xc4\xabkls RadioShack, Dienvidkorej\xc4\x81 dibin\xc4\x81ja kopuz\xc5\x86\xc4\x93mumu Tandy Mobira Communications, lai ar tur ra\xc5\xbeotiem mobilajiem telefoniem iekarotu Savienoto Valstu tirgu (1993. gad\xc4\x81 Tandy p\xc4\x81rdeva savas da\xc4\xbcas Nokia; Tandy Mobira Communications tika p\xc4\x81rd\xc4\x93v\xc4\x93ts par Nokia TMC)._NEWLINE_1986. gad\xc4\x81 kop\xc4\x81 ar Francijas uz\xc5\x86\xc4\x93mumu Matra izveidots kopuz\xc5\x86\xc4\x93mums Matra Nokia Radiomobiles SA, lai izstr\xc4\x81d\xc4\x81tu un ra\xc5\xbeotu mobilos telefonus Francij\xc4\x81._NEWLINE_1987. gad\xc4\x81 Nokia-Mobira ieg\xc4\x81d\xc4\x81j\xc4\x81s ASV uz\xc5\x86\xc4\x93mumu Diversicom Cue, kuram pieder\xc4\x93ja ASV liel\xc4\x81kais peid\xc5\xbeeru t\xc4\xabkls._NEWLINE_Kop\xc5\xa1 1986. gada starptautiski mobilie telefoni tika p\xc4\x81rdoti ar Nokia z\xc4\xabmolu._NEWLINE_Jorma Nieminens, kur\xc5\xa1 bija Mobira prezidents no 1979. l\xc4\xabdz 1987. gadam, kop\xc4\x81 ar diviem kol\xc4\x93\xc4\xa3iem 1988. gad\xc4\x81 dibin\xc4\x81ja uz\xc5\x86\xc4\x93mumu Benefon (tagad Twig Com), kas ra\xc5\xbeoja mobilos telefonus._NEWLINE_1992. gad\xc4\x81 Nokia-Mobira p\xc4\x81rd\xc4\x93v\xc4\x93ts par Nokia Mobile Phones.\n_START_SECTION_\nMobilie telefoni\n_START_PARAGRAPH_\nMobira pirmais NMT 450 sist\xc4\x93mas automa\xc5\xa1\xc4\xabnas telefona modelis MD25 D10 p\xc4\x81rdo\xc5\xa1an\xc4\x81 tika pied\xc4\x81v\xc4\x81ts 1981. gada apr\xc4\xabl\xc4\xab. T\xc4\x81 masa bija 10 kg un maks\xc4\x81ja aptuveni 20 000 FIM._NEWLINE_1982. gad\xc4\x81 izlaists Mobira Senator (Televa 801) ar modifik\xc4\x81cij\xc4\x81m Mobira Combi (Televa Trafik) un Mobira Quattro (Televa Cargo). Mobira Quattro veidots profesion\xc4\x81l\xc4\x81m vajadz\xc4\xabb\xc4\x81m, ar to apg\xc4\x81d\xc4\x81jot pakalpojumu snieg\xc5\xa1anas ma\xc5\xa1\xc4\xabnas. Telefons ar masu 9,8 kg sast\xc4\x81v\xc4\x93ja no oper\xc4\x81ciju bloka un klausules; baro\xc5\xa1ana bija \xc4\x81r\xc4\x93ja 12 V. T\xc4\x81 atmi\xc5\x86\xc4\x81 glab\xc4\x81j\xc4\x81s l\xc4\xabdz 50 telefona numuriem, izsaucamo numuru r\xc4\x81d\xc4\xabja uz ekr\xc4\x81na; to var\xc4\x93ja apg\xc4\x81d\xc4\x81t ar br\xc4\xabvroku sist\xc4\x93mu._NEWLINE_1984. gad\xc4\x81 izlaists modelis Mobira Talkman (MD50NA). Tas bija pirmais \xc4\xabsti p\xc4\x81rvietojamais mobilais telefons ar ieb\xc5\xabv\xc4\x93tu akumulatoru un masu 5 kg, bet parasti to izmantoja automa\xc5\xa1\xc4\xabn\xc4\x81._NEWLINE_1987. gad\xc4\x81 izlaists modelis Mobira Cityman 900, kas darboj\xc4\x81s NMT 900 t\xc4\xabkl\xc4\x81. Tas jau bija rok\xc4\x81 turams telefons ar masu 790 g. Tas maks\xc4\x81ja 24 000 FIM (4500 EUR). \xc5\xa0is modelis tika iesaukts par Gorba, jo ar to 1987. gad\xc4\x81 Somijas viz\xc4\xabtes laik\xc4\x81 PSRS vad\xc4\xabt\xc4\x81js Mihails Gorba\xc4\x8dovs publiski zvan\xc4\xabja uz Maskavu._NEWLINE_NMT 450 t\xc4\xabklam bija modifik\xc4\x81cija Mobira Cityman 450, bet TACS t\xc4\xabklam \xe2\x80\x94 Mobira Cityman 1320 (market\xc4\x93ts ar\xc4\xab ar nosaukumu Nokia Cityman 1320).\n_START_SECTION_\nCita produkcija\n_START_PARAGRAPH_\nBez mobilajiem telefoniem Mobira ra\xc5\xbeoja automa\xc5\xa1\xc4\xabnu un ku\xc4\xa3u radiotelefonus (to skait\xc4\x81 ARP sist\xc4\x93mai, kas darboj\xc4\x81s Somij\xc4\x81), b\xc4\x81zes stacijas un p\xc4\x81rvietojam\xc4\x81s stacijas, balss skremblerus, datu termin\xc4\x81\xc4\xbcus transportl\xc4\xabdzek\xc4\xbcos._NEWLINE_Uz\xc5\x86\xc4\x93mums ra\xc5\xbeoja peid\xc5\xbeerus MBS, RDS, POCSAG un citos standartos._NEWLINE_Nokia-Mobira izstr\xc4\x81d\xc4\x81ja mobilo biroja apr\xc4\xabkojumu Skandin\xc4\x81vijas Mobitex sist\xc4\x93mai.'